એક સમયે શ્રીહરી મેંથાણ પધાર્યા. ત્યાં હરજી પટેલ નામના શ્રીહરિના પ્રેમી ભક્ત રહેતા. તેમને જીવરાજભાઈ તથા પીતાંબરભાઈ નામના બે પુત્રો હતા ને તેમાં પીતાંબરભાઈ ગૃહસ્થ હતા. તેથી તેમને એક પુત્ર હતો. પરંતુ પીતાંબરભાઈ વૈરાગ્યનો વા લાગતા તેઓ સંસારમાંથી અલિપ્ત થઈને મહારાજને સમર્પિત થયા. તેથી શ્રીજી મહારાજે તેમનું ‘‘પીતાંબરાનંદ’’ એવું શુભ નામ પાડીને ભગવદ્‌ દીક્ષા આપી. સમય જતાં તેમનાં પુત્રને પણ સાધુ થવાની અદમ્ય અભિલાષા જાગી તેથી તેઓએ શ્રીહરિ પાસે જઈને પોતાની ઈચ્છા વ્યક્ત કરી ત્યારે મહારાજ કહે ‘‘સિંહના તો સિંહ જ હોય ને’’ મહારાજે તેમને સ્વીકાર્યાને દીક્ષા આપી ‘‘પ્રજ્ઞાનંદ સ્વામી’’ નામ પાડ્યું.